Neuvoston päätelmät, annettu 14 päivänä lokakuuta 2002, tilintarkastustuomioistuimen yhteisön Sokrates- ja Nuorten Eurooppa -toimintaohjelmia koskevasta erityiskertomuksesta N:o 2/2002



Virallinen lehti nro C 253 , 22/10/2002 s. 0001 - 0001



Neuvoston päätelmät, annettu 14 päivänä lokakuuta 2002, tilintarkastustuomioistuimen yhteisön Sokrates- ja Nuorten Eurooppa -toimintaohjelmia koskevasta erityiskertomuksesta N:o 2/2002 (2002/C 253/01) 1. Neuvosto on tyytyväinen erityiskertomukseen yhteisön Sokrates-toimintaohjelmasta (1995-1999) ja Nuorten Eurooppa -toimintaohjelmasta (1995-1999) ja on pannut merkille tilintarkastustuomioistuimen huomiot ja suositukset sekä komission antamat vastaukset, jotka ovat kertomuksen liitteenä. 2. Neuvosto on kiinnittänyt erityistä huomiota seuraaviin kohtiin: - ohjelmat ovat edesauttaneet yhteistyön lujittamista koulutusalan eri toimijoiden välillä Euroopan unionissa ja muissa osallistujamaissa sekä mahdollistaneet monikulttuurisen nuorisovaihdon, - arvostelu ohjelmien suunnittelusta, etenkin Sokrates-ohjelman monimutkaisuudesta, ja yhteisvaikutuksen puutteesta sekä ohjelmien toiminnan välillä että muiden yhteisön ohjelmien kanssa, - keskitettyjen toimien osalta teknisen avun toimistojen toiminnan monet puutteet, etenkin tilinpitokäytännön osalta, - hajautettujen toimien osalta on kiireellinen tarve selventää kansallisten toimistojen oikeudellinen asema ja käsitellä kysymystä niiden käytettävissä olevien varojen puutteesta, - ohjelmien toteuttamiseen liittyvät viiveet ja riittämätön hallinnointi, - arviointiprosessin viiveet ja puutteet. 3. Neuvosto toteaa tilintarkastustuomioistuimen kertomuksen ja komission antamien vastausten osalta, että monia yhtenäisyyteen, selkeyteen, saatavuuteen ja hallintomenettelyihin liittyviä parannuksia on tehty yhteisön tämänhetkistä Sokrates-toimintaohjelmaa (2000-2006) ja Nuoriso-toimintaohjelmaa (2000-2006) laadittaessa. Nykyisessä Nuoriso-toimintaohjelmassa on järkeistetty monia erilaisia toimia ja nykyisessä Sokrates-toimintaohjelmassa on korjattu monia edellisen ohjelman hallintoon ja toteuttamiseen liittyneitä puutteita, vaikka se on yhä rakenteeltaan melko monimutkainen. 4. Teknisen avun toimistojen osalta neuvosto panee merkille käynnissä olevat uudistukset, joiden avulla komissio aikoo korvata nämä toimistot sen suoran valvonnan alaisilla toimeenpanovirastoilla puiteasetuksen mukaisesti. 5. Kansallisten toimistojen osalta neuvosto toteaa, että nykyisiin ohjelmiin on tehty parannuksia siten, että sekä komission että kansallisten viranomaisten velvollisuudet ja vastuut on määritelty selvästi (toisin sanoen sopimussuhteet lainsäädännön tiukoissa puitteissa), ja että lisää parannuksia aiotaan toteuttaa. 6. Neuvosto painottaa yhteisön koulutus- ja nuorisoalojen toimien tärkeyttä todellisen tietämyksen Euroopan luomisessa kehittämällä sekä opetuksen ja koulutuksen eurooppalaista ulottuvuutta (ottaen erityisesti huomioon opetus- ja koulutusjärjestelmien tulevat tavoitteet Euroopassa 2010) että kehittämällä non-formaaliin ja informaaliin oppimiseen perustuvaa eurooppalaista yhteistyöaluetta nuorisopolitiikan alalla. 7. Neuvosto odottaa siis uuden sukupolven opetus-, koulutus- ja nuorisoaloihin liittyvien yhteisön toimien valmistelua, joissa otetaan huomioon saadut kokemukset, jotka ovat rakenteeltaan selkeitä ja johdonmukaisia, joissa pyritään välttämään tarpeetonta monimutkaisuutta ja jotka pyritään saattamaan helposti kohderyhmien ulottuville. Yhdessä muiden aloitteiden ja erityisesti Euroopan koulutusjärjestelmien tavoitteiden seurantaa koskevan yksityiskohtaisen työohjelman kanssa näiden toimien tulisi edistää merkittävällä tavalla todellisen tietämyksen Euroopan luomista ja Lissabonin Eurooppa-neuvoston päätelmissä asetetun strategisen tavoitteen saavuttamista, jonka mukaan Euroopan unionista pitäisi tulla maailman kilpailukykyisin ja dynaamisin tietoon perustuva talous.